《七月十三示阿慈阙阙》
宋代·释德洪

寺已馀十僧，田不登百数。何以常乏食，强半了租赋。

今年失布常，正坐无牛具。六月始分秧，江流冒塍路。

水退秧陷泥，经月已无雨。枯根拆龟兆，瘦叶压勃土。

邻家饭早占，我方质袍裤。此生为口腹，梦幻相煎煮。

阿慈佐井臼，事众耐辛苦。今朝质且尽，父子屹相觑。

颓然辄坐睡，欠伸久不语。只个甘露灭，可质请持去。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。